Nuuskommentaar: #ReformSA, #ANCmustfall, #VivaPlanBBetogende Wits-studente. Foto: ANA Daar is goeie stories ook, maar dit is net te dikwels ook eietydse fabrikasies van blaamverplasing tot so ver terug as Jan van Riebeeck. Soos in gister se Maroela Media-nuuskommentaar voorsien is, sou dit nie veel verg om die studentemoleste ook na ander kampusse te laat uitbrei nie. Voorts is gemeen die potensiaal bestaan dat die #Feesmustfall-veldtog met ander aksies soos dié teen Afrikaans kan versmelt. Op Potchefstroom het die studente in ’n vergadering met prof. Dan Kgwadi, visekanselier, ná ’n aanhitsende onderbreking en steun-toesegging aan #ReformPuk van die SVR-voorsitter die saal uitgestorm om die standbeeld van Totius te gaan omgooi. Die standbeeld is egter deur ander studente beskerm en die oproeriges het later die aftog geblaas, Maar enorme skade is deur die oproerige studente aan rasseverhoudinge in die land aangerig. By Kovsies het studente besluit om van vandag af die hekke te sluit nadat ’n SR-afvaardiging nie veel in gesprekvoering met raadslede kon vermag nie. Dié universiteit, onbewus daarvan dat die minister ondertussen ’n bo-perk van 6% op verhogings op alle kampusse “ingestel” het, het volgehou die verhoging sal net meer as 8% wees. Volgens wet het die minister geen seggenskap oor klasgeld nie, wat ’n outonome funksie van universiteite is. Die minister, dr. Blade Nzimande, beskou die 6% bo-perk as ’n kompromis terwyl die regering oor ’n alternatiewe finansieringsmodel besin. Die studente eis egter dat daar geen verhoging hoegenaamd sal wees nie, en dit lyk asof die moleste nog verder gaan uitkring en in intensiteit gaan toeneem. Uiteindelik kristalliseer alles weer om die sake wat die debat oor Plan A versus die Solidariteit Beweging se Plan B kenmerk. Ideaal gesproke is Plan A ’n produk van die grondwet, en die regering dus die belangrikste rolspeler. Selfs pleitbesorgers hiervoor soos Christo van der Rheede gee in hul pleidooie toe dat die regering se regeerwyse die plan erg gehawend laat. Die groot koor van kommentare van die publiek is dat die ANC eers by die stembus verslaan moet word voordat Plan A enige kans op sukses sal hê. Die studentemoles help nie om vertroue in die ANC te herstel nie. Die ANC se planne vir ’n mediatribunaal skep groot wantroue jeens die regering se erns om korrupsie te bekamp en gaan ook die land se internasionale beeld skaad wanneer die volgende persvryheidsindeks bekendgemaak word Natuurlik is dit aanmatigend om Plan A as die produk van die grondwet te beskou, aangesien Plan B ook, en miskien juis, met die grondwet belyn is. Wanneer die eksamen verby is en verantwoordelike studente ook weer tyd het om aan iets anders te dink, kan ’n stortvloed “veldtogte” verwag word. Dink maar aan #Totiusmoetstaan, #OomPaulstaanvas, #SlaaginAfrikaans en #SeunseWeenkoorgaan%$#. Lekker gepolariseerd. En wie moet ons bedank?